**ELŐTERJESZTÉS**

**A Városstratégiai, Idegenforgalmi és Sport Bizottság 2021. június 22-i ülésére**

**Javaslat a Késmárk utcai sportcentrum bérleti szerződésében foglalt beruházási kötelezettségek jóváhagyására**

Tájékoztatom a Tisztelt Bizottságot, hogy Szombathely Megyei Jogú Város Közgyűlése 125/2020. (VI. 25.) határozata alapján Szombathely Megyei Jogú Város Önkormányzata és a Makanoi PSP Szolgáltató és Kereskedelmi Bt., valamint Szabó Péter (továbbiakban együttesen: Bérlők) 2020. június 30-án 2035. június 30. napjáig tartó határozott időtartamra bérleti szerződést kötöttek a szombathelyi 2690 hrsz.-ú, kivett sporttelep megnevezésű ingatlan 10 db teniszpályát, valamint klubépületet és 14 parkolót magában foglaló részére.

Szombathely Megyei Jogú Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében – a 27/2021. (I.29.) Korm. rendelettel kihirdetett veszélyhelyzet miatt – kapott felhatalmazással élve, a normál jogrendben Szombathely Megyei Jogú Város Közgyűlése feladat- és hatáskörébe tartozó ügyben eljárva hozott 63/2021. (III.25.) PM. sz. határozatával Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 8. § (1) bekezdés c) pontja alapján hozzájárult, hogy a hivatkozott bérleti szerződés bérlői oldalán a bérlők helyébe az általuk alapított jogutód bérlő, a Szombathelyi Tenisz Sportszolgáltató Kft. (továbbiakban: Bérlő) lépjen, akit a bérleti szerződés alapján megillető jogok és terhelő kötelezettségek a Ptk. 6:208. §-ban meghatározott szerződés-átruházás szabályai szerint illetik meg.

A 2021. április 30-án aláírt, módosítással egységes szerkezetű bérleti szerződés 12. pontja értelmében a Bérlő vállalja, hogy a bérleményt a folytatni kívánt tevékenység gyakorlásához szükséges módon, saját költségén berendezi és felszereli oly módon, hogy a beruházások a megvalósulást követően az Önkormányzat tulajdonába kerülnek.

A Bérlők a megállapodás értelmében a villanyszerelés számlával igazolt, tényleges bekerülési költségét, de legfeljebb br. 24.181.612,- Ft-ot jogosultak a bérleti díjba beszámítani. A fennmaradó többi beruházás tekintetében (öltözőszekrények beépítése, klímaszerelés, HCCP rendszer kiépítése, locsoló berendezés kiépítése 6 pályát érintően) a bérlők a számlával igazolt, tényleges teljes bekerülési költség 50 %-os mértékű beszámításra jogosultak azzal, hogy a beszámítás mértéke legfeljebb br. 13.754.312 Ft lehet.

A beruházások költségei tekintetében Bérlő a bérbeszámításra azt követően jogosult, ha azok pontos műszaki tartalmát, árral megjelölve a Városstratégiai, Idegenforgalmi és Sport Bizottság előzetesen jóváhagyta, és a beruházás a Bérbeadónak átadásra került.

A korábbi bérleti szerződés szerint a jogelőd bérlők „az öltözőszekrények, klímaszerelés és HCCP rendszer kiépítése” beruházásokat 2020. december 31-ig kötelesek voltak elvégezni, melynek műszaki és pénzügyi tartalmát Szombathely Megyei Jogú Város Polgármestere 117/2020. (XI.25) PM. sz. határozatával – a Városstratégiai, Idegenforgalmi és Sport Bizottság hatáskörében eljárva – jóváhagyta.

A hatályos bérleti szerződés 20. pontja alapján a locsoló berendezés kiépítését 2021. június 30-ig, míg a világítás beruházás megvalósítását 2022. szeptember 15-ig köteles elvégezni.

Bérlő a fenti munkák – jelen előterjesztés 1. számú mellékletét képező öntözőrendszer, valamint a 2. számú mellékletét képező világítás beruházás első ütemére vonatkozó – pénzügyi- és műszaki dokumentációját Önkormányzatunkhoz előzetes jóváhagyásra benyújtotta.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2021. június 16.**

**/: Dr. Nemény András :/**

**Határozati javaslat**

**…./2021. (VI. 22 .) VISB. számú határozat**

A Városstratégiai, Idegenforgalmi és Sport Bizottság a Szombathelyi Tenisz Sportszolgáltató Kft. bérlő által - a szombathelyi 2690 hrsz.-ú, Késmárk utcai kivett sporttelep megnevezésű ingatlan 10 db teniszpályát, valamint klubépületet és 14 parkolót magában foglaló részére vonatkozó bérleti szerződés 20. pontjában foglaltak szerint - megvalósítandó beruházások (2021. június 30. napjáig locsoló berendezés kiépítése, a 2022. szeptember 15. napjáig kivitelezendő világítás beruházás első üteme) műszaki és pénzügyi tartalmát megismerte, és az abban foglaltakat előzetesen jóváhagyja.

**Felelős:** Dr. Nemény András polgármester

Dr. Horváth Attila alpolgármester

Tóth Kálmán, a Városstratégiai, Idegenforgalmi és SIport Bizottság elnöke

(végrehajtásért: Nagyné dr. Gats Andrea, a Jogi és Képviselői Osztály vezetője)

**Határidő:** azonnal